雪
作者：薛季宣
朝代：宋

paragraphs: 怪得寒風瘦，窗明積漸加。
起來裘潑水，逆視竹生花。
厚貌分羣品，新裝副六珈。
飄零飛落葉，轉動絞回車。
無定從高下，忘形變邇遐。
郊坰鋪毳罽，階砌撒江沙。
灑壁侵修飾，填坑旋不漥。
屋頭昂怪獸，山脊走長蛇。
萬木枝都亞，中庭石盡遮。
獅符蹲陡踞，龍井噴增呀。
撲面輕盈甚，裝衣點綴斜。
礎閑開匣鏡，碑仆插梳牙。
同色連千里，虛光合萬家。
壓災時世重，爲瑞老農誇。
勢極雲天際，威凌凍水涯。
凹兜坡崿岝，條突樹牙槎。
客子衣裳怯，王孫酒力奢。
影浮垂繡幌，香带落梅花。
籭簸知神女，門屯想夜叉。
未能三十韻，旋瀹試烹茶。